אליעזר אשכנזי

הרב אליעזר אשכנזי בן רבי אליה הרופא (ה'רע"ג, 1513 – כ"ב בכסלו ה'שמ"ו, 1586) היה רב, פרשן המקרא, ומחבר ספרים תורניים. מגדולי החכמים בתקופתו.

תולדותיו
רבי אליעזר נולד באיטליה, בשנת רע"ג לערך, לאביו רבי אליהו הרופא, חתנו של רבי יוסף קולון (המהרי"ק). בצעירותו עבר לסלוניקי, שם למד תורה בישיבתו של  רבי יוסף טאיטאצאק ונמנה עם בחירי תלמידיו. בהיותו כבן 26, בשנת ה'רצ"ט, נתמנה לרב ולדיין בקהיר שבמצרים, שם כיהנו גם הרדב"ז ורבי בצלאל אשכנזי. בחלוף כ-22 שנה (ה'שכ"א) בשל עלילות דברים שפרטיהם אינם ידועים, נאלץ לעזוב את מצרים ועבר להתגורר בעיר פמגושטה שבקפריסין, שם שהה כעשר שנים. בשנת ה'של"א עזב רבי אליעזר את פמגושטה ועבר לוונציה, אך בשל מחלוקת חריפה עם רבי שמואל יהודה קצנלבוגן וחבריו נסע לפראג, שם ייסד לראשונה חברה קדישא, וחתם על תקנות החברה יחד עם רבנים נוספים. לימים אישר המהר"ל מפראג את תקנותיו והרחיבם, עת עלה על כס הרבנות בעיר בשנת ה'של"ג. עם זאת, ידועים דברים חריפים שכתב המהר"ל על רבי אליעזר אשכנזי, ללא הזכרת שמו, בספרו "דרך חיים", בנוגע לאמונת היחוד. משם המשיך הרב אשכנזי לנדוד ועבר לקרימונה שבאיטליה שם כיהן כרב עד לשנת ה'של"ח אז העתיק מגוריו לפוזנא ושימש כאב בית דין. לפני מותו התגורר בקרקוב, שם הלך לעולמו, ושם נקבר.

ספריו
מעשי השם - על התורה. מחולק לארבעה חלקים:
א. מעשה בראשית - על התקופה שמבריאת העולם ועד אברהם אבינו.
ב. מעשי אבות - מאברהם אבינו ועד יעקב אבינו.
ג. מעשי מצרים - בעניין ניסי יציאת מצרים ובתוכו כלול פירוש רחב על ההגדה של פסח.
ד. מעשי תורה - על התקופה שבין קבלת התורה ועד פטירת משה. נדפס באחת מההוצאות עם הסכמת רבי יעקב יהושע פאלק מחבר פני יהושע.
יוסף לקח - על מגילת אסתר.

בנוסף לכך חיבר פיוטי סליחות המיוחדות לתעניות ציבור על צרות מסוימות, כשהוא מנמק כי בסליחות הרגילות לא נמצאה התייחסות לכל צרה באופן פרטי. הסליחות כוללות ארבע סליחות רגילות וארבעה פזמונים, לארבעה סוגי צרות: מגפה, רעב ויוקר, מלחמה, וגזרה שנגזרת על היהודים.

לקריאה נוספת
 בייניש חיים פנחס, הגדת רבי אליעזר אשכנזי, בני ברק: תשנ"ב, מבוא: ואלה תולדות.

קישורים חיצוניים
 
כתביו
 
 
 ספר יוסף לקח, גרסה סרוקה באתר HebrewBooks

הערות שוליים

ראשוני האחרונים
תלמידי רבי יוסף טאיטאצאק
רבנים מצרים
פרשני המקרא
פוזנה: רבנים
פרשני מגילת אסתר
תלמידי רבי יוסף קארו
יהודים הקבורים בבית הקברות היהודי העתיק בקרקוב
אבות בתי דין
פרשני הגדה של פסח
קהיר: רבנים
רבנים איטלקים
ילידי 1512
נפטרים ב-1585